Spa-skietery: Doodstraf gevraRobert Aaron Long (Foto: Crisp County Sheriff’s Office/AFP Photo) Amerikaanse aanklaers beoog om aanklagte van haatmisdaad aanhangig te maak en die doodstraf te versoek in die saak teen die jong man wat beskuldig word van die moord op agt mense by drie spa’s in die Amerikaanse deelstaat Georgia. Ses van die agt slagoffers was vroue van Asiese oorsprong. Robert Aaron Long (22) is Dinsdag formeel aangekla van die moord op vier vroue tydens ŉ aanval op twee spa’s in die stad Atlanta. Long staan ook tereg op afsonderlike aanklagte van moord wat verband hou met ŉ aanval wat nóg vier lewens op dieselfde dag in Maart by ŉ spa in Cherokee County geëis het. Aanklaers voer nou aan Long het sy slagoffers vanweë hul ras en geslag geteiken. Dít nadat die aanvalle vroeër vanjaar verdere vrees in die Asies-Amerikaanse bevolking ingeboesem het te midde van ŉ duidelike toename in haatmisdade teenoor mense van Asiese herkoms. Die misdade is tydens die Covid-19-pandemie aangevuur deur gesprekke oor die sogenaamde “Chinese virus”. ‘n Polisiebeampte staan buite die Gold Massage in Atlanta waar ‘n skieter in Maart losgebrand het. (Foto: Elijah Nouvelage / AFP) Die distriksadvokaat Fani Willis is nou van plan om die doodstraf vir Long te versoek. Willis beoog ook om ŉ klag wat verband hou met haatmisdade teen Long, ŉ wit man, in te dien. Willis voer in hofstukke aan Long het sy slagoffers gekies op grond van hul werklike en vermeende ras, geslag en herkoms. Maroela Media het vroeër berig Long ontken volgens die polisie ŉ rassistiese motief vir die aanvalle. “[Long] het klaarblyklik ŉ probleem, wat hy as ŉ seksverslawing beskou,” het kapt. Jay Baker van die Cherokee County-kantoor in Maart gesê. Long het ná die aanvalle aan polisiebeamptes gesê hy het gereeld masseersalonne besoek en die aanvalle uitgevoer as ŉ soort weerwraak “teen ŉ versoeking wat hy wou uitskakel”.